1.
 करय काम बनिहार हा, पसीना चूचवाय।
 अपन पेट ला वो भरय, दू पइसा म भुलाय। ।
 दू पइसा म भुलाय, अपन घर म खुश रहय रे।
 जग के चिंता छोड़, जगे बर वो जीयय रे। ।
 कइसे कहय 'रमेश', रोज जीयय अऊ मरय।
 बिसार खुद के काम, रोज तोरे काम करय। ।
 2.
 जीये बर जरूरी हवय, हमन ला तीन बात।
 मुड़ मा होवय छांव गा, मिलय पेट भर भात। ।
 मिलय पेट भर भात, बदन मा होवय कपड़ा।
 पति पत्नि संग होय, रूढ़े मनाय के लफड़ा। ।
 संगी मन के प्यार, सबो दुख ल लेथे पिये।
 ददा दाई के दुलार, देख हमरे बर जीये। ।
 3.
 आसो करवा दे बबा, मोरो तै ग बिहाव।
 कानी खोरी कइसनो, खोजे बर तो जाव। ।
 खोजे बर तो जाव, डहत हे मोर जुवानी।
 कइसे बबा सुनाव, अपन मै तोला कहानी। ।
 हासय संगी मोर, तुहू मन मोला हासो।
 फेर कइसनो होय, करा दव बिहाव आसो। । 